เช่าศูนย์สิริกิติ์สุดวิสัย
ธนารักษ์แจงให้สิทธิ เอ็น.ซี.ซี. พัฒนาที่ศูนย์ฯ สิริกิติ์โดยไม่เปิดประมูลตามความเห็นกฤษฎีกา ยันรัฐได้ประโยชน์
26 ม.ค. 2560

ธนารักษ์แจงให้สิทธิ เอ็น.ซี.ซี. พัฒนาที่ศูนย์ฯ สิริกิติ์โดยไม่เปิดประมูลตามความเห็นกฤษฎีกา ยันรัฐได้ประโยชน์
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า การทำสัญญากับ บริษัท เอ็น.ซี.ซี. แมนเนจเม้นท์ แอนด์ ดิเวลลอปเม้นท์ (เอ็น.ซี.ซี.) เพื่อเดินหน้าโครงการพัฒนาที่ราชพัสดุ ศูนย์การประชุมแห่งชาติสิริกิติ์ ตามคณะรัฐมนตรี (ครม.) เห็นชอบตามที่กระทรวงการคลังเสนอเมื่อวันที่ 17 ม.ค.ที่ผ่านมา เป็นเรื่องที่ทำตามขั้นตอน เพราะก่อนที่จะเสนอ ครม. ได้ทำเรื่องขอความเห็นจากสำนักงานคณะกรรมการกฤษฎีกามาก่อน ซึ่งกฤษฎีกาเห็นว่าเอกชนไม่ได้ทำผิดสัญญา
"ที่ไม่ได้เปิดประมูลใหม่เพราะเอกชนไม่ผิด แต่เกิดเหตุสุดวิสัยที่มีการแก้ผังเมือง ถ้าจะประมูลใหม่ต้องยกเลิกสัญญาเดิม ก็จะมีปัญหาเอกชนต้องฟ้องร้อง หากเป็นคดีความก็ น่าจะกินเวลาเป็น 15 ปี หรืออีก 20 ปี ทรัพย์สินที่รัฐควรจะได้ก็ไม่มีค่า" นายจักรกฤศฏิ์ กล่าว
ทั้งนี้ ก่อนที่จะเสนอเรื่องเข้า ครม. คลังได้ทำหนังสือหารือคณะกรรมการกฤษฎีกา ซึ่งกฤษฎีกามีความเห็นว่าจะยกเลิกสัญญาได้ต่อเมื่อเอกชนต้องทำผิดสัญญา แต่กรณีนี้ถือว่าเป็นเหตุสุดวิสัย ดังนั้นกฤษฎีกาจึงมีความเห็นว่าให้แก้สัญญาและให้เอกชนให้ผลประโยชน์แก่รัฐมากกว่าเดิม นอกจากนี้ ยังได้ทำหนังสือถึงอัยการให้ตรวจสอบแล้วก็ไม่มีความเห็นเพิ่มเติมอะไร
ดังนั้น กรมฯ จึงเดินหน้าตาม พ.ร.บ.ร่วมทุนใหม่ และจ้างที่ปรึกษาจากมหาวิทยาลัยธรรมศาสตร์ให้เข้ามาดูเรื่องความคุ้มทุน โดยมีคณะกรรมการกำกับเข้ามาดูแล ได้ข้อสรุปว่าให้ เอ็น.ซี.ซี. ได้สิทธิบริหารสัญญา 50 ปี และสร้างศูนย์ประชุมใหม่ รวมที่จอดรถ โดยไม่มีการก่อสร้างโรงแรมแล้ว ต้องลงทุนไม่น้อยกว่า 6,000 ล้านบาท และต้องให้ผลตอบแทนกับคลังประมาณ 1.89 หมื่นล้านบาท ซึ่ง เอ็น.ซี.ซี.ประเมินแล้วว่าจากภาระทางการเงินดังกล่าวจะถึงจุดคุ้มทุนในปีที่ 47